FI Euroopan unionin virallinen lehti C 197/9

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 197/09)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”Carmarthen Ham”

EU-nro: UK-PGI-0005-01229–19.5.2014

SMM ( X ) SAN ( )

1. Nimi

”Carmarthen Ham”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.2. Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Carmarthen Ham” on ilmakuivattu ja suolattu sianreidestä valmistettu kinkku. Kinkkua riiputetaan 16–26 °C:n lämpötilassa 6–9 kuukautta. ”Carmarthen Ham” -kinkun ikä lasketaan ensimmäisestä suolauspäivästä alkaen.

Valmis kinkku on alaosastaan pyöreä ja kapenee kohti yläosaa. Kokonainen ”Carmarthen Ham” on ulkoväriltään ruskehtava, ja nahassa (kamarassa) on kova, kuiva ja nahkamainen tuntu.

Viipaleiksi leikattuna ”Carmarthen Ham” -kinkun väri on tasainen, vaihdellen syvän vaaleanpunaisesta tummanpunaiseen, ja viipaleissa näkyy kauttaaltaan kermanvaaleaa rasvaa. Kinkku maistuu miedosti suolaiselta, makeahkolta sianlihalta, ja sen rakenne on pehmeän joustavaa. Maku on hienostuneen mieto ja siihen sekoittuu suolaisuutta, jolloin suutuntuma vaihtelee tasapainoisesti mureasta suussasulavaan. ”Carmarthen Ham” -kinkku tuoksuu ilmakuivatulle kinkulle luonteenomaisen hienostuneelta. Kinkku hajoaa nyhdettäessä ja on rakenteeltaan silkinpehmeää.

”Carmarthen Ham” -kinkun kemiallinen koostumus on seuraava:

grammaa/100 grammaa Valkuaispitoisuus 26,8 Hiilihydraattipitoisuus 0,0 josta sokereita 0,0 Rasvapitoisuus 5,9 josta tyydyttyneitä rasvahappoja 2,5 monotyydyttymättömiä rasvahappoja 2,8 monityydyttymättömiä rasvahappoja 0,5 Energia-arvo 673,9 kJ/100 g 160,3 kcal/100 g Suolapitoisuus 7,3 g

Kamaran alla olevan rasvakerroksen paksuus saa olla enintään 5 mm.

Kinkut tarjotaan myyntiin kokonaisina tai luuttomina, viipaloituina ja pakattuina eripainoisiin ja -muotoisiin paloihin kuluttajien toiveiden mukaan.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Tuoreet 8–10 kg painavat sian takareidet hyväksytyistä teurastamoista. Tuoreet sian takareidet Landrace-, Large White- tai Welsh-roduista tai kyseisten rotujen risteytyksistä.

Keittosuola

Säilöntäaineet (kaliumnitraatti E252, natriumnitriitti E250)

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

— kinkkujen leikkaus ja muotoilu

— säilöntäaineen lisääminen

— suolan lisääminen

— suolan lisääminen uudelleen

— huuhteleminen

— kinkkujen laittaminen verkkoihin

— kinkkujen kypsytys tai jälkikypsytys

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Yksilöity maantieteellinen alue käsittää Carmarthenin kaupunkia ympäröivän alueen.

Kohdasta, jossa Tafjoki saavuttaa Carmarthen Bayn, kuljetaan kohti luodetta Tafjokea pitkin, kunnes se saavuttaa St. Clearsin kaupungin. Meidrimin kylän läpi kuljetaan B4299-tietä kohti pohjoista, kunnes se kohtaa B4333-tien. Sitten kuljetaan kohti kaakkoa B4333-tietä pitkin, kunnes saavutaan Conwyl Elfedin kylään. Sieltä kuljetaan kohti etelää Bronwydd Armsin kylään A484-tietä pitkin ja sitten kohti koillista B4301-tietä pitkin Pontarsaisin kylään. Sen jälkeen kuljetaan kohti etelää A485-tietä pitkin Abergwilin kylään ja sen jälkeen A40-tietä pitkin kohti itää Nantgaredigin kylään. Sieltä kuljetaan kohti etelää B4310-tietä pitkin ja sitten kaakkoon pysytellen B4310-tiellä koko matkan aina Drefachin kylään saakka (B4310-tie kulkee A48 tien poikki). Drefachin kylän jälkeen seurataan Gwendraethjokea Kidwellyn kautta Carmarthen Bayhin.

5. Yhteys maantieteelliseen alueeseen

”Carmarthen Ham” on ilmakuivattu suolattu kokonainen luullinen kinkku, joka painaa 4–5 kg ja jonka kypsyminen kestää 6–9 kuukautta.

Siankasvatuksella on pitkät yhdistystoiminnan perinteet kaikkialla Walesissa ja myös Länsi-Walesin ja Carmarthenin alueilla. Siellä on sukupolvien ajan säilötty walesilaista sianlihaa kuivasuolaamalla sitä. ”Carmarthen Ham” -kinkun tuotanto kehittyi juuri Carmarthenin alueella, koska eräs paikallinen teurastaja huomasi, että oli tarvetta kypsyttää kinkkuja kauemmin kuin kolme kuukautta, joka oli siihen aikaan tavallinen käytäntö, sekä nauttia kinkkua mannermaiseen tapaan eli raakakypsytettynä sen sijaan, että sitä syötäisiin paistettuna tai keitettynä, kuten oli perinteisesti ollut tapana.

Maantieteellisen alueen erityisyys perustuu alan osaamispohjaan ja maineeseen. Osaaminen on kehittynyt alueella yli 30 vuoden ajan.

Asianomaisella yksilöidyllä alueella kehittyneen osaamisen tulosta ovat erityiset taidot ja kokemus, jotka kattavat koko jalostusprosessin, mutta erityisesti seuraavat vaiheet:

— Kinkkujen muotoileminen liian rasvan ja lihan poistamiseksi, jotta saadaan erityinen haluttu muoto, joka on alaosastaan pyöreä ja kapenee kohti yläosaa.

— Lisättävien säilöntäaineiden ja suolan tarkat määrät vaihtelevat hieman kinkun painon ja koon sekä kinkun valmistusvuodenajan mukaan. Painavampiin ja isompiin kinkkuihin tarvitaan hieman enemmän suolaa ja säilöntäaineita. Myös kesäkuukausina, jolloin lämpötilat ovat korkeampia, kinkkuihin lisätään niiden säilymiseksi hieman enemmän suolaa ja säilöntäaineita kuin viileämpinä talvikuukausina.

— Kinkun uudelleensuolaus ja suolan hierominen kinkkuun. Kinkusta poistetaan kosteutta lisäämällä siihen suolaa. Vaatii osaamista tietää, milloin kosteutta on poistunut tarpeeksi, jotta tuloksena olisi ”Carmarthen Ham” -kinkkua. Tähän päästään arvioimalla lihaksen kiinteyttä ja oikeanlaista tuntumaa, mikä on sukupolvelta toiselle siirtynyttä osaamista.

— Kinkkujen kypsymisen seuranta ja valmiusasteen määrittely tunnustelemalla kinkun kiinteyttä ja kuivuusastetta. Kokonainen ”Carmarthen Ham” on ulkoväriltään ruskehtava, ja nahassa (kamarassa) on kova, kuiva ja nahkamainen tuntu. Kypsyneen ”Carmarthen Ham” -kinkun oikeanlaisen tuntuman tunnistaminen on sukupolvelta toiselle siirtynyt taito.

”Carmarthen Ham” -kinkkua on myyty historiallisesti kuuluisilla Carmarthenin markkinoilla 1970-luvulta lähtien. Kinkun ainutlaatuiset ominaisuudet laatutuotteena tunnustetaan nykyisin laajalti, ja kinkulle riittää kysyntää niin kautta Walesin ja Yhdistyneen kuningaskunnan kuin kansainvälisestikin. Kyseistä kinkkua on tarjottu kuningattaren järjestämissä Royal Garden Parties -puutarhajuhlissa sekä monissa kuuluisissa hotelleissa ja ravintoloissa, kuten Celtic Manor -hotellissa arvostetun Ryder Cup -golfturnauksen yhteydessä vuonna 2010. ”Carmarthen Ham” on ollut säännöllisesti esillä myös TV-ohjelmissa ja lehdistössä, ja sille on myönnetty Great Taste Awards for the Best Welsh Speciality -palkinto.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.gov.uk/government/publications/protected-food-name-carmarthen-ham-pgi

(1) EUVL L 343, 14.12.2012, s. 1.